《玉龙山》
清代·沙琛

东下汲州岭，明光炫烟霭。雪山直北来，挂影青天外。

前峰如卓圭，信桓翼其背。陂陀递回峰，三英复西萃。

联岭侧东出，渐远势如坠。屹崒百千重，集锐丛旌旆。

晶莹四无薄，玲珑错苍翠。隐隐金沙峡，盘折郁深邃。

雪水涌长江，布润孰斯大。固宜天地构，有此巨环丽。

河伯骇望洋，夏虫语冰怪。彷徨汗漫期，奇绝兹游最。

作者简介：沙琛，字献如，号雪湖，云南太和人。乾隆庚子举人，官霍丘知县。有《点苍山人诗钞》。